
TLAČOVÁ SPRÁVA

Priatelia Zeme organizujú workshop pre samosprávy a školy za účasti amazonských Indiánov

BRATISLAVA, 23.09.2008  –  Priatelia Zeme–CEPA v rámci projektu „Dajme šancu Slnku“ pozývajú zástupcov samospráv a škôl na workshop o ochrane klímy. Jeho súčasťou bude aj vystúpenie predstaviteľov domorodých komunít z oblasti Amazónie, ktoré sú partnermi projektu.
Poslaním workshopu je ukázať slovenským samosprávam a školám konkrétne príklady projektov podporujúcich ochranu životného prostredia a klímy a motivovať ich k implementácii podobných projektov vo vlastnej obci či v škole. 

„Budeme sa zaoberať tým, ako funguje praktický a efektívny manažment odpadov pre školy, ako môže vidiecky región na Slovensku prispieť k napĺňaniu poslania Klimatickej Aliancie – na príklade prístupu k ochrane klímy v okolí Poľany, v čom spočíva tajomstvo úspešných projektov samospráv združených v Klimatickej Aliancii Rakúsko, akým spôsobom sa nás dotýkajú problémy obyvateľov Amazónie, či aké sú možnosti spolupráce na zaujímavých medzinárodných environmentálnych projektoch,” vysvetľuje Ivana Jaššová, koordinátorka projektu “Dajme šancu Slnku”.
Súčasťou workshopu bude aj vystúpenie domorodých partnerov z oblasti Amazónie, ktorí okrem environmentálnych projektov predstavia význam Klimatickej Aliancie v ich každodennom živote. Účastníci si môžu prezrieť aj tematickú výstavu fotografií obyvateľov Amazónie od rakúskeho odborníka na klimatické zmeny a držiteľa alternatívnej Nobelovej ceny, Johanna Kandlera. 

„Keďže do dnešného dňa vstúpilo do Klimatickej Aliancie už 40 slovenských škôl a 2 nové samosprávy (po Tomášove sú to Kolárovo a Zabiedovo), súčasťou workshopu bude aj ich slávnostná certifikácia,“ hovorí Ivana Jaššová. Medzinárodná Klimatická Aliancia sa tak vďaka trojročnému trilaterálnemu projektu „Dajme šancu Slnku“, ktorý na Slovensku koordinujú Priatelia Zeme-CEPA, neustále rozrastá o ďalších členov.


Workshop sa uskutoční 15. októbra 2008 (streda) v Primaciálnom paláci v Bratislave od 10:00 hod. Podujatie spojené s návštevou domorodých partnerov z oblasti Amazónie okrem Európskej únie podporilo aj hlavné mesto SR Bratislava a Rakúsky inštitút.
Viac informácií:

Ivana Jaššová, koordinátorka projektu Dajme šancu Slnku, Tel.: 02/ 52 96 29 29, email: jassova@zivica.sk
Rudolf Pado, lektor projektu Dajme šancu Slnku, Tel.: 0903 028 364, email: oztatry@slovanet.sk 

Pozn.: Alternatívna Nobelova cena (Right Livelihood Awards) bola po prvýkrát udelená v roku 1980. Jej donorom je Jacob von Uexkull, švédsko – nemecký profesionálny filatelista a zakladajúci člen Európskeho parlamentu. Je udeľovaná každoročne na pôde švédskeho parlamentu 2 dni pred udeľovaním Nobelovej ceny. Jej výška je 275.000 amerických dolárov.

